لطفا Internet Explorer فایدالانین
یازار: بالاجا خوخان
بایرام گونو
من دونومو گئییردیم. آناخوخان تیرمه بوخچانی آچمیشدی یئره. آینانی گتیردی من قاچدیم الیندن آلام.
- دَیمه قیز! قوی قویوم سوفرهیه سن باخ اؤزونه گؤر گؤزل اولوبسان؟
آینادا اؤزومه باخدیم. تئلیمه ال چکدیم. ائلــــــــــــــــــــــــــــــــــه گؤزل اولموشدوم هااا
من اؤزمه باخا باخا آتاخوخان قورانی قویدو بوخچانین دوز اورتاسینا.
من ایلیدیم قورانین یئرینی دوزلدم.
- دوشرسن سومهنی قابینین ایچینه بالام!
من مظلوم مظلوم آتامین اوزونه باخیب سوفرهنینی ایچینه کئچه-کئچه دئدیم:
- من دوشمرم. خوخانناز دوشر بااا.
قورانین یئرینی دوزلدندن سونرا هله دن-دؤش پیالالارینین دا یئرینی دوزلتدیم . مرجیلری قویدوم لوبیهلرین بو یانینا. سونرا اؤزومه بایرام شعری اوخودوم:
- نه ده گؤزل! نه ده گؤزل! بایرام بایرام!
بیردن یادیما دوشدو گؤرهسن بو مرجیلری،لوبیه لری، نوخودلاری نهیه قویموشوق بورا؟
- مهریبان آنام بیز یئیریک بونلاری؟
- یوخ قیزیم سوفره یه دوزوروک داا
- سونرا یئییریک؟
- سونرا برکتلنسینلر قایتاراق قابلارینا.
- قابلارینا؟
- هن دا کهلیک قیزیم! ایندی تئز اول سوفرهدن چیخ ائشییه. تحویل اولار سن سوفرهده قالارسان هااا!
من شعر اوخویا اوخویا سوفرهدن چیخدیم:« سونرا قابا گئتسنلــــــر...سونرا قابا گئتسینلر».
دولمامیز اوجاقدا قایناییردی. اوتوردوق سوفره نین باشیندا. بیز دوعا اوخوردوق بیردن تیلویزیونداکی کیشی چیغیردی: عزیزی خوخانلار بایرامیز موبارک! من گولدوم. موبارک موبارک دئیدیم
آتام قورانی آچدی. پول قویموشدو ایچینه. منه توتدو دئدی گؤتور بو سنین بایراملیغین. ائلــــه سئویندیم ائله سئویندیم آاااا آتیلدیم خوخان آتامی قوجاقلادیم.
یازار: بالاجا خوخان
آخیر چارشنبه
«سوپورگه آلاق... اوزرلیک آلاق...دوز آلاق... آینا آلاق... بالاجا خوخانا چرشنبهلیک آلاق»، آتام بونلاری دئییب مهریبان مهریبان منیم اوزومه باخدی! من آتیلیب قوجاقلادیم آتامی سونرا تئز گئدیب قاپینین چیینینده دوردوم یانی به گئدک دااا به!
بازار شولوق! هامی قاچیر اویان بویانا. من بیر الیمله آنامین الیندن یاپیشمیشام بیر الیمله ده آتامین الیندن.
اول سوپورگهنی آلدیق. سوپورگهچی کیشی تر-تلهسیک بیر دانا سوپورگه وئردی الیمیزه. دوز خیابانینی تیمینده بیردانا قویوق ساتان دورموشدو الینده اووووووووووووه نم نقدر گؤزل قویوق! من باخدیم قویوقلارا آتامین الینی چکدیم کیشیه ساری.
- دور آغانین پولونو وئریم قیز!
دوردوم. قویوق ساتان قویوقلارین ایکیسینی گؤزومون قاباغیندا ساتدی. من اؤز سئودیییم قویوغو سئچیردیم. بیردن گؤردوم آینا ساتان توکانینین قاباغینداییق. یئنه آتامین الینی چکدیم.
- دور آغانین پولونو وئریم قیز!
قویوق ساتان بیر دانا دا ساتدی. من ائله ادبلی خوخان اولموشدوم گؤزلهدیم آتام اؤزو دئسین گل گئدک سنین ده چرشنبهلیینی آلاق. آغزیندان بو سؤز چیخان همین قاچدیم قویوق ساتان کیشیه ساری. من سئون قویوق لاپ باشدایدی. اؤزوده یاشیل- ساری قویوق ایدی. قویوغو کیشی وئردی الیمه. من کئف ائله دیم. قوللاریمی قوش کیمی آچیب قاچماق ایسته دیم. بیردن گووووووووووووووووووومب!
باغریم چاتلادی هاا. خیاباندا پیس ایش اولماسایدی آغلایاجاق ایدیم. آنام اییلیب قوجاقلادی منی:
- قورخما قیزیم تاراققادیر. بئله واختلار سن ده گول باا.
یاشیل-ساری قویوغا باخدیم. آنام دوز دئیردی. قویوق دا قورخماق یئرینه گولموشدو!
ائندیر(دانلود)
یازار: بالاجا خوخان
بایرام دونو
آتام ایله چؤرک چی دن گلیردیک کوچهمیزین باشیندا، قونشوموزون قیزی خوخانناز قاچدی قاباغیما
- هله کی یاندی قیندی منیم بایرام دونوم وار!
ایسته دیم جاواب وئرم آتام الیمی چکدی گیردیک ائوه. دیلیمین اوجوندا بیر دانا تربیه سیز سؤز قالمیشدی. اورگیم ده سیخیلیردی.
آنام: نه یه بس بئله قاش قاباقلی؟
- خوخان نازین بایرام دونو وار!
آنام دینمه دی. من بورنومو چکدیم. تربیه سیز سؤز ائله دیلیمین اوجوندا قالمیشدی.
بیر ساعات سونرا آنام بوخچاسینی آچیب قیرمیزی دونونو چیخارتدی:
- دور بونو گئی بالام.
دونو تاخدیم اینیمه. آتام باخیب گولدو:
- هاردا ایتدی منیم قیزیم؟
- دونون ایچینده یم آتا!
آنام دا گولدو. دئدی چیخارت. چرخینی یئره قویدو.
قیم قیم قیم قیم.
دون کیچیلدی.
قیم قیم قیم قیم
دون گؤزللشدی.
ائندیر(دانلود)
یازار: بالاجا خوخان
خوخان بایرام ایشی!
بیرگون سحر یوخودان دوردوم گؤردوم آنا خوخان باشینا دستمال باغلاییب دوووارلاری سیلیر:
- سلام آنا. نئلیرسن؟
- سلام گیلم! بایرام ایشی گؤرورم.
- یانی نئجه؟
- دووارلاری سیلیرم.
- من ده سیلیم؟
- سن هله گئت چای-چؤرگینی یئ!
گئتدیم حیطده ال-اوزومو یووام گؤردوم آتا خوخان حیطده کردیلری ساهمانلاییر.
- نئیلیرسن آتا؟
- بایرام ایشی گؤرورم دا
- نئجه یانی؟
- حیطی ساهمانلاییرام. کردیلری اکیرم!
- من ده گلیم کؤمک ائلهییم؟
- سن هله گئت چای چؤرک یئ.
چای-چؤرگی تئز هام هام ائلهدیم قاچدیم گؤرم آنام نه ایش گؤرور.
آنام منی گؤرجک دئدی:
- گؤزل بالام دویونجا یئدین؟
- یئدیم.
- سوتونو ده ایچدین؟
- ایچدیم!
- قاچ دووار دیبیندن او سوپورگهنی گتیر گل.
قاچدیم. خوخان آتام حیطده بئللیردی کردیمیزی.
- یورولما آتا!
- ساغ اولسون ککلیک قیزیم!
سوپورگه الیمده ائوه گلدیم.
- من سوپوروم آنا؟
- اوست- باشینی توز ائدرسن
- ائتمرم!
- دوز-تؤرهلی سوپوره بیلمزسن.
- سوپوره بیلرم!
- او دستمالی باغلا باشینا سوپور گؤرک!
دستمالی باغلادیم.سوپورگه نی محکم یاپیشدیم چکدیم فرشین اوستونه. بیر- ایکی سوپورگه..اوچ-دؤرد سوپورگه...آتام حیطدن گلیب منه باخدی:
- آلله شوکور منیم قیزیم بؤیویوب!
من اورگیمده کئف ائلهدیم آمما باشیمی قووزامادیم:
- بئش- آلتی سوپورگه..یئددی- سککیز سوپورگه... بایرام ایشی سوپورگه...
ائندیر(دانلود)
سلام اوشاقلار! من بالاجا بیر خوخانام. چوخ بالاجا، اؤزوده گؤزل خوخان!
fra_Latn azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab urd_Arab azb_Arab azb_Arab azb_Arab azb_Arab prs_Arab azb_Arab prs_Arab azb_Arab azb_Arab azb_Arab azb_Arab azb_Arab snd_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab ckb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab azb_Arab pbt_Arab azb_Arab azb_Arab azb_Arab ara_Arab azb_Arab azb_Arab azb_Arab